»Hvad går Kritiske Licensbetalere ud på, dit højreorienterede svin?«.

I det legendariske klip fra satireprogrammet ’De uaktuelle nyheder’ stiller journalist Mikael Bertelsen spørgsmålet flere gange uden at fortrække en mine, og en noget perpleks ung Morten Messerschmidt gør sit bedste for at ignorere fornærmelsen og svare så godt, han kan. Interviewet udstiller på satirisk vis DR’s røde lejesvende og en særlig tendens, venstrefløjen har til at dæmonisere dem, den ikke er enig med, og betragte dem som onde, onde mennesker.

Jeg kommer i tanke om klippet, da jeg for nylig sidder til generalforsamlingen i min andelsforening og pludselig føler mig som en anden Morten Messerschmidt. Hele foreningen er mødt op, men det viser sig hurtigt, at det ikke er nabokærlighed, der har bragt os sammen. Forud for mødet har jeg nemlig sendt et forslag til en vedtægtsændring, og det er grunden til, at foreningens tre kollektiver er mødt talstærkt op. De vil sikre, at mit tilsyneladende helt sindssyge forslag ikke går igennem – forslaget om, at det skal være muligt for os i andelen under strikse rammer at udleje vores lejligheder på Airbnb. Jeg har forud for mødet end ikke overvejet, at forslaget kunne give anledning til så meget venstreorienteret vrede, som det viser sig at være tilfældet.